EB/Streymur tóku øll fótbóltsáhugað á bóli, tá ið liðið spældi javnleik móti NSÍ í Runavík síðsta vikuskiftið. ÍF–liðið hevði seinasta árið nøkur eyðmýkjandi tap móti NSÍ, so mong vóru tey, ið væntaðu, at ÍF fór at fáa ein torføran dyst móti EB/Streymi í Fløtugerði í dag, men so varð ikki. Unga ÍF–liðið vann so ruddiliga heili 3–1. Fyrra hálvleik spældi ÍF–liðið væl og kom til fleiri góðar málmøguleikar. Tá ið einir 8 min. vóru spældir, eydnaðist tað ÍF–álopinum at spæla seg ígjøgnum EB/Streyma–verjuna og Dánjali á Lakjuni at skjóta bóltin trygt í netið til støðuna 1–0. Nakrar minuttir seinni var Dánjal aftur upp á spæl og setti bóltin í málið fyri aðru ferð til støðuna 2–0. Tveir aðrar góðar kjansir høvdu ÍF–ararnir, ið teir misnýttu. EB/Streymur hevði eisini ein heilt góðan møguleika at fáa bóltin í málið, men tann møguleikan misnýttu teir. Í seinna hálvleiki tóktist tað sum EB/Streymur fekk meira ferð á spælið, meðan ÍF–ararir tóktust nøgdir við 2–0 føringina. Nakað út í seinna hálvleik fekk EB/Streymur brotsspark, ið teir settu trygt í netið til støðuna 2–1. EB/Streymur royndu at trýsta ÍF–liðið, men tað eydnaðist ikki, tvørturímóti varð tað ÍF, ið fekk økt um munin til 3–1, tá ið teir beint uttanfyri 16 meturin fingu eitt fríspark, ið Ari setti hegnisliga í málið. Frøin var stór millum fuglfirðingar, nú unga liðið hevði vunnið sín fyrsta heimadyst. Onkur ÍF–stuðul helt soleiðis fyri, at í fjør var ÍF eitt sterkt lið á pappírinum, men royndist ikki, tá ið spælt varð. Hesaferð varð ÍF–liðið veikt á pappírinum, men royndist væl í dystinum. Jú, sanniliga megnaðu ungu spælarar okkara at prógva, at teir fóru at roynast. Teir stríddust allir væl og virðiliga, har var eingin slingur í valsinum. Nýggi málmaður okkara megnaði sína uppgávu til lítar. Verjan, við Santos á odda, stóð seg væl. Miðvøllurin riggaði væl, og samanspælið millum miðju og álop riggaði somuleiðis væl. Umrøddi dystur styrkti fuglfirðingar í trúnni um, at teir hava eitt lið í bestu deildini, ið ikki verður lætt at syfta.